**פיליפ פטרושב** (בסרבית: **Филип Петрушев**; נולד ב-15 באפריל 2000) הוא כדורסלן סרבי המשחק בעמדות הפאוור פורוורד והסנטר, באולימפיאקוס.

קריירה מוקדמת
-------------

פטרושב נולד בבלגרד, סרביה, הרפובליקה הפדרלית של יוגוסלביה והחל לשחק כדורסל במחלקות הנוער של הכוכב האדום ופרטיזן, שתיהן מבלגרד.

### סאסקי בסקוניה

בשנת 2014, לאחר שסיים את בית ספר היסודי בסרביה, חתם פטרושב, שגובהו היה כבר למעלה משני מטרים, במחלקת הנוער של המועדון הספרדי סאסקי בסקוניה. לאחר שעבר לגור בוויטוריה שבחבל הבסקים החל פטרושב בן ה-14 לחיות חיים מובנים במערכת הנוער של המועדון: לגור עם שחקנים זרים אחרים בקבוצת הנוער, להשתתף בשיעורי בית הספר בבוקר ולהשתתף באימוני כדורסל אחר הצהריים. בהתאם לשיטות האימון של המועדון, בנוסף לאימוני הקבוצה הוא השקיע זמן רב בעבודה פרטנית יומיומית, בעיקר חידוד עבודת רגליים בפוסט ותרגול זריקת וו.

בקיץ 2015 זומן פטרושב לנבחרת סרביה עד גיל 16 לקראת אליפות אירופה עד גיל 16 2015 בקובנה.

בהתאם לעצות משפחתו, הוא החליט לעזוב את בסקוניה בקיץ 2016 בגיל 16 ברגע שהמועדון רצה שיהפוך למקצוען, מה שהיה כרוך בהפסקת השכלתו הפורמלית, הקדשת מלוא זמנו לכדורסל וככל הנראה השאלה למועדון קטן יותר בספרד.

פטרושב, שלא רצה להפסיק את לימודיו התיכוניים כחלק מהפיכתו למקצוען, חיפש דרך להמשיך את לימודיו ובו זמנית לעסוק בכדורסל, ומצא את הפתרון בתיכונים בארצות הברית.

### תיכונים בארצות הברית

לאחר ששיחק עם נבחרת הקדטים של סרביה באליפות אירופה עד גיל 16 2016 החל פטרושב בן ה-16 לשחק כדורסל תיכונים בארצות הברית באבון אולד פארמס, פנימייה לבנים בלבד באבון, קונטיקט. לאחר שהגיע לקונטיקט עם פציעה בכף הרגל שספג באליפות אירופה פספס פטרושב את רוב העונה וצפה במשחקים מהספסל. בתחילה התאכזב פטרושב מסגנון המשחק המהיר והלא מאורגן של הקבוצה, אך כשחזר לשחק הסתגל במהירות לסגנון השונה, העריך את הקצב המהיר שלו והחל להתמקד באתלטיות, בריווח המשחק ולקליעת שלשות, אלמנטים אליהם לא נחשף בבסקוניה ובנבחרת.

ביולי 2017, לקראת עונתו האחרונה בתיכונים, עבר פטרושב לאקדמיית מונטוורדה (אנ') במונטוורדה, פלורידה, מכינה קדם אקדמית פרטית לספורטאי עילית בה למדו מספר שחקני NBA, כגון ג'ואל אמביד ובן סימונס.

באוגוסט 2017 השתתף במחנה כדורסל ללא גבולות אירופה ה-16 בנתניה, ישראל. כששיחק במדי מונטוורדה, יחד עם אר. ג'יי. בארט ואנדרו נמבהארד, רכש פטרושב מיד את אמונו של המאמן קווין בויל, שראה אותו כביג מן מודרני שיכול לקלוע שלשות ולהתבלט כשחקן פנים-חוץ. פטרושב השתתף במחנה הגלובלי של כדורסל ללא גבולות באל סגונדו, קליפורניה בפברואר 2018.

קריירת מכללות
-------------

פטרושב היה מגויס ארבעה כוכבים על פי שירותי הגיוס הגדולים בארצות הברית. הוא התחייב במקור לאוניברסיטת הרטפורד ב-24 באוקטובר 2016, אך ביטל את ההתחייבות ב-26 ביולי 2017. ב-22 באוקטובר 2017 הכריז פטרושב על מחויבותו לאוניברסיטת גונזגה, וב-8 בנובמבר חתם על כתב התחייבות ל"בולדוגס".

בתור פרשמן רשם פטרושב ממוצעים של 6.5 נקודות ו-2.7 ריבאונדים למשחק, ונבחר לחמישיית הפרשמנים של אזור החוף המערבי (WCC). הוא קלע שיא קריירה של 25 נקודות בניצחון 110–60 על אוניברסיטת ארקנסו בפיין בלאף ב-9 בנובמבר 2019. ב-21 בדצמבר הוא רשם 24 נקודות ו-9 ריבאונדים בניצחון 112–77 על מזרח וושינגטון. באמצע העונה הוא נכנס לרשימת המעקב לפרס ג'ון אר. וודן לכדורסלן המכללות המצטיין. פטרושב נפצע בקרסול במשחק נגד אוניברסיטת בריגהאם יאנג ב-18 בינואר 2020, אך בסיום העונה הסדירה נבחר לשחקן השנה ב-WCC לאחר שהעמיד ממוצעים של 17.5 נקודות ושמונה ריבאונדים למשחק. בסיום העונה הכריז פטרושב על מועמדותו לדראפט ה-NBA‏ 2020, אך מאוחר יותר הסיר אותה.

קריירה מקצוענית
---------------

### מגה לקס (2020–2021)

ב-20 ביולי 2020 חתם פטרושב על החוזה המקצועני הראשון שלו, במגה לקס מליגת העל הסרבית. הוא נבחר ל-MVP של חודש אוקטובר בליגה האדריאטית, ובסיום העונה זכה בפרס ה-MVP של הליגה האדריאטית, השחקן הצעיר המצטיין ומלך הסלים לעונת 2020/2021.

### אנאדולו אפס (2021–2022)

באוגוסט 2021, לאחר שנבחר בבחירה ה-50 בדראפט ה-NBA 2021 על ידי פילדלפיה 76', הצטרף פטרושב לקבוצה לליגת הקיץ. ב-9 באוגוסט 2021 הוא ערך את הופעת הבכורה שלו בליגת הקיץ בניצחון 95–73 על דאלאס מאבריקס, בו רשם 5 נקודות, 4 ריבאונדים ו-3 חסימות ב-19 דקות.

ב-17 באוגוסט 2021 חתם פטרושב על חוזה לשנה באלופת היורוליג המכהנת, אנאדולו אפס מליגת העל הטורקית.

פטרושב החל את העונה טוב בהפסד במשחק הפתיחה של עונת היורוליג לריאל מדריד, הופעת הבכורה שלו ביורוליג, עם 17 נקודות ב-16 דקות עם 6 מ-8 מהשדה.

תפקידו של פטרושב הצטמצם במחצית השנייה של העונה הסדירה, כאשר הסנטרים הוותיקים טיבור פלייס ובראיינט דאנסטון נכנסו לכושר והמאמן ארגין אטאמן הסתמך יותר עליהם. לאחר שלא קיבל ולו דקה אחת בארבעת המשחקים ברבע גמר הפלייאוף מול אולימפיה מילאנו, פטרושב לא קיבל זמן משחק גם בפיינל פור היורוליג בעיר הולדתו בלגרד, כאשר אפס שמרה בהצלחה על תואר היורוליג שלה.

### הכוכב האדום בלגרד (2022–2023)

לאחר שזומן לנבחרת סרביה לשני משחקי מוקדמות גביע העולם בכדורסל 2023 בסוף יוני ותחילת יולי 2022 (שיחק רק במשחק הראשון מול לטביה ללא נקודות ו-10 ריבאונדים), הצטרף פטרושב לפילדלפיה 76' לליגת הקיץ בלאס וגאס בשנה השנייה ברציפות. הוא הביע רצון להצטרף לסיקסרס מיד, לאחר שהופיע בארבעה משחקי ליגת הקיץ עם ממוצעים של 5.5 נקודות ו-2.3 ריבאונדים, אך בשל ההערכות שהוא עדיין לא מוכן ל-NBA מבחינה פיזית, הוא לא הוחתם על ידי הקבוצה.

ב-19 ביולי 2022 חתם פטרושב בכוכב האדום בלגרד, וחזר למועדון היורוליג הסרבי לאחר ששיחק במחלקת הנוער של המועדון עד 2014.

### פילדלפיה 76' (2023–הווה)

ב-17 ביולי 2023 חתם פטרושב בפילדלפיה 76' מליגת ה-NBA.

קריירה בנבחרת הלאומית
---------------------

### נוער

פטרושב היה חבר בנבחרת סרביה עד גיל 16 שהשתתפה באליפויות אירופה לקדטים 2015 ו-2016.

פטרושב היה חבר בנבחרות סרביה עד גיל 18 שזכו באליפויות אירופה לנוער ב-2017 ו-2018. בשבעת משחקי טורניר 2017 הוא העמיד ממוצעים של 5.3 נקודות ו-3.4 ריבאונדים למשחק, וב-2018 העמיד ממוצעים של 21.0 נקודות, 8.7 ריבאונדים ו-3.1 אסיסטים למשחק בשבעה משחקים, כולל 29 נקודות, 8 ריבאונדים ו-3 אסיסטים בגמר. בסיום הטורניר הוא סיים במקום השלישי בנקודות ובריבאונדים, ונבחר לחמישיית הטורניר.

פטרושב היה חבר בנבחרת סרביה שסיימה במקום השביעי בגביע העולם עד גיל 19 2019 בהרקליון, יוון. במהלך שבעת משחקי הטורניר הוא העמיד ממוצעי דאבל דאבל של 19.3 נקודות, 10.1 ריבאונדים, 2.6 אסיסטים, 1.6 חטיפות ו-2.0 חסימות למשחק.

### בוגרים

פטרושב היה חבר בנבחרת סרביה שהרכיב המאמן איגור קוקושקוב לטורניר הקדם-אולימפי 2020 שנערך בבלגרד בסוף יוני ובתחילת יולי 2021. למרות יתרון הביתיות, נבחרתו הפסידה לאיטליה בגמר והחמיצה את אולימפיאדת טוקיו 2020. בארבעת משחקי הטורניר הוא הוביל את הקבוצה בנקודות וחסימות למשחק עם 15.5 ו-1 (בהתאמה), והעמיד ממוצעים של חמישה ריבאונדים ו-0.8 אסיסטים.

חיים אישיים
-----------

אחיו הצעיר, דייוויד, גם הוא כדורסלן, ששיחק עם נבחרת סרביה עד גיל 17 בגביע העולם בכדורסל עד גיל 17 2018.

קישורים חיצוניים
----------------

ויקישיתוף מדיה וקבצים בנושא **פיליפ פטרושב** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA

הערות שוליים
------------

1. 1 2  "SALE MOŽE DA BIRA Podmladiti "orlove"? Ima tu ZLATA VREDNOG talenata". *sport.blic.rs*.
2. ↑  יובאנוביץ', מילוש (25 בספטמבר 2020). "Šesta lična: Filip Petrušev, orao među "buldozima" S03E09 (timestamp 08:56)". Mondo.rs. ארכיון מ-24 ביולי 2022. `{{cite news}}`:  (עזרה)
3. 1 2 3 4  ברומברג, לילה (29 ביולי 2021). "Filip Petrušev's Long-Winding Journey to the NBA". SI.com. `{{cite news}}`:  (עזרה)תחזוקה - ציטוט: url-status (link)
4. ↑  "A look into Filip Petrušev". *agent49.net*.
5. ↑  "FIBA u18 A: Filip Petrusev recruitment set to pick up". *scout.com*.
6. ↑  "First Basketball without Borders Europe camp in Israel draws many elite players from the continent". *פיב"א*.
7. ↑  "Evaluating the Top International Prospects at Basketball Without Borders". *si.com*.
8. ↑  "Highlights of Gonzaga bound forward Filip Petrusev". *247sports.com*.
9. ↑  "Serbian big man Filip Petrusev commits to Gonzaga". *ESPN*.
10. ↑  אוסו, קית' (28 במאי 2019). "Petrusev returning to Gonzaga for Sophomore season". *KXLY*. `{{cite news}}`:  (עזרה)
11. ↑  "Petrusev leads No. 8 Gonzaga over Ark-Pine Bluff 110–60". *ESPN*. Associated Press. 9 בנובמבר 2019. `{{cite news}}`:  (עזרה)
12. ↑  "No. 2 Gonzaga pounds Eastern Washington 112–77, eyes No. 1". *ESPN*. Associated Press. 21 בדצמבר 2019. `{{cite news}}`:  (עזרה)
13. ↑  "Gonzaga's Filip Petrusev among new faces on Wooden Award midseason list". *ESPN*. 8 בינואר 2020. `{{cite news}}`:  (עזרה)
14. ↑  מיהאן, ג'ים (18 בינואר 2020). "Gonzaga forward Filip Petrusev suffers ankle injury in second half against BYU". *The Spokesman-Review*. `{{cite news}}`:  (עזרה)
15. ↑  "WCC Announces 2019-20 Men's Basketball All-Conference Team" (Press release). West Coast Conference. 3 במרץ 2020. `{{cite press release}}`:  (עזרה)
16. ↑  "No. 2 Gonzaga looks to extend streak vs No. 23 BYU". *St. Louis Post-Dispatch*. Associated Press. 21 בפברואר 2020. `{{cite news}}`:  (עזרה)
17. ↑  "Gonzaga's Filip Petrusev will enter NBA draft, but not hire agent". *ESPN*. Associated Press. 27 באפריל 2020. `{{cite news}}`:  (עזרה)
18. ↑  "Filip Petrusev withdraws from 2020 Draft". *Eurohoops*. 8 בנובמבר 2020. `{{cite web}}`:  (עזרה)
19. ↑  ג'יבוני, גונתן; בורזלו, ג'ף (20 ביולי 2020). "Gonzaga center Filip Petrusev to sign pro deal in Serbia". *ESPN*. `{{cite news}}`:  (עזרה)
20. ↑  "MVP OF OCTOBER: Filip Petrušev (Mega Soccerbet)". *הליגה האדריאטית*.
21. ↑  "Filip Petrušev osvojio triplu krunu u ABA ligi". *mozzartsport.com*.
22. ↑  "76ers Announce MGM Resorts Summer League 2021 Roster and Schedule". *NBA*.
23. ↑  "Philadelphia 76ers 2021 MGM Resorts NBA Summer League Roster". *nba.com*.
24. ↑  "Maxey, Sixers dominate Mavs in first Summer League game". *libertyballers.com*.
25. ↑  "73 Final 95 Mavericks @ 76ers". *nba.com*.
26. ↑  עמית ניר, ‏בדרך ל-NBA עוצרים בטורקיה: הכשרון של אנדולו אפס, באתר ערוץ הספורט, 30 בספטמבר 2021
27. ↑  "Efes officially signs Filip Petrusev". ספורטנדו. 17 באוגוסט 2021. `{{cite web}}`:  (עזרה)
28. ↑  Real Madrid vs Anadolu Efes Istanbul 30 September 2021 18:45, יורוליג
29. ↑  "Tribute to the Champs: Filip Petrusev". *יורוליג*. 7 ביוני 2022. `{{cite web}}`:  (עזרה)
30. ↑  פטרוביץ', סטפן (24 ביוני 2022). ""Potrebne su mi utakmice, odmah posle reprezentacije odlazim tamo": Filip Petrušev za Sportal otkrio planove za nastavak karijere". `{{cite web}}`:  (עזרה)
31. ↑  "Philadelphia 76ers 2022 NBA2K23 Summer League Roster". *NBA*.
32. ↑  פומפיי, קית' (10 ביולי 2022). "Serbian big man Filip Petrušev, a former Gonzaga standout, aims to punch his ticket with the Sixers, but nothing is certain". `{{cite web}}`:  (עזרה)
33. ↑  "NBA Scout Weighs in on Future of Sixers Overseas Prospect". *heavy.com*.
34. ↑  גראסו, ג'סטין (22 ביולי 2022). "Sixers' Filip Petrusev Will Remain Stashed for Next Season". *SI.com*. `{{cite web}}`:  (עזרה)
35. ↑  "Zvanično: Zvezda dovela Petruševa". *b92.net*. נבדק ב-19 ביולי 2022. `{{cite web}}`:  (עזרה)
36. ↑  "Zvezda potvrdila, Filip Petrušev u crveno-belom". *mozzartsport.com*.
37. ↑  עובר ל-NBA: פילדלפיה החתימה את פיליפ פטרושב, באתר ערוץ הספורט, 17 ביולי 2023
38. ↑  "Serbia 12 - Filip Petrusev". *archive.fiba.com*. נבדק ב-20 בינואר 2018. `{{cite web}}`:  (עזרה)
39. ↑  "Serbia 12 - Filip Petrusev". *archive.fiba.com*. נבדק ב-20 בינואר 2018. `{{cite web}}`:  (עזרה)
40. ↑  "Player Profile at the 2017 FIBA Europe Under-18 Championship". *FIBA.com*. נבדק ב-20 בינואר 2018. `{{cite web}}`:  (עזרה)
41. ↑  "Gonzaga basketball signs Filip Petrusev of Serbia". *usatoday.com*. נבדק ב-20 בינואר 2018. `{{cite web}}`:  (עזרה)
42. ↑  "Filip PETRUSEV 2018 FIBA Profile". *fiba.basketball*. נבדק ב-6 באוגוסט 2018. `{{cite web}}`:  (עזרה)
43. ↑  "Serbia big man Pecarski named MVP, tops All-Star Five". *fiba.basketball*. נבדק ב-6 באוגוסט 2018. `{{cite web}}`:  (עזרה)
44. ↑  "Average Statistics of Serbia at the 2019 FIBA Under-19 Basketball World Cup". *fiba.basketball*. נבדק ב-7 ביולי 2019. `{{cite web}}`:  (עזרה)
45. ↑  "#3 Filip Petrušev, Serbia 2020 OQT". *fiba.basketball*. נבדק ב-30 ביולי 2021. `{{cite web}}`:  (עזרה)
46. ↑  "David Petrusev Connecticut BC". *draftexpress.com*. נבדק ב-20 בינואר 2018. `{{cite web}}`:  (עזרה)